CELEX: 
Language: lt
Date: 2021-05-31 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos reglamentas (ES) 2018/956 papildomas nustatant duomenis, kuriuos valstybės narės turi pateikti naujų sunkiųjų transporto priemonių išmetamam CO2 kiekiui ir degalų sąnaudoms tikrinti

AIŠKINAMASIS MEMORANDUMAS
            
            
               DELEGUOTOJO AKTO BENDROSIOS APLINKYBĖS
            
            
               Pagal Reglamento (ES) 2018/956 7 straipsnio nuostatas reikalaujama, kad Komisija rinktų bandymų kelyje, atliekamų pagal Reglamentą (EB) Nr. 595/2009, rezultatus siekdama patikrinti naujų sunkiųjų transporto priemonių išmetamo CO2 kiekio ir degalų sunaudojimo duomenis pagal tą reglamentą. Šiuo reglamentu Reglamentas (ES) 2018/956 papildomas pagal jo 7 straipsnio 2 dalį.
            
            
               KONSULTACIJOS PRIEŠ PRIIMANT AKTĄ
            
            
               Komisija su suinteresuotosiomis šalimis konsultavosi šiais būdais:
            
            
               (a)surengė 4 savaites (nuo 2021 m. vasario 18 d. iki kovo 18 d.) trukusias viešas internetines konsultacijas geresnio reglamentavimo portale „Išsakykite savo nuomonę“ ir sulaukė dviejų pasisakymų: vienu buvo prašoma taikyti principą „nuo gręžinio iki transporto priemonės“, o kitu raginta taupyti energiją;
            
            
               (b)2021 m. vasario 23 d. konsultavosi su motorinių transporto priemonių išmetamo CO2 ekspertų grupe, kurioje dalyvavo valstybių narių institucijų, transporto priemonių gamintojų, tiekėjų ir NVO atstovai.
            
            
               DELEGUOTOJO AKTO TEISINIAI ASPEKTAI
            
            
               Įgaliojimai priimti šį deleguotąjį aktą Komisijai suteikti Reglamento (ES) 2018/956 7 straipsnio 2 dalimi.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 05 31
            
            
               kuriuo Europos Parlamento ir Tarybos reglamentas (ES) 2018/956 papildomas nustatant duomenis, kuriuos valstybės narės turi pateikti naujų sunkiųjų transporto priemonių išmetamam CO2 kiekiui ir degalų sąnaudoms tikrinti
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2018 m. birželio 28 d. Europos Parlamento ir Tarybos reglamentą (ES) 2018/956 dėl naujų sunkiųjų transporto priemonių išmetamo CO2 kiekio ir degalų sąnaudų duomenų stebėsenos ir teikimo
                  1
               , ypač į jo 7 straipsnio 2 dalį,
            
            
               kadangi:
            
            
               (1)Europos Parlamento ir Tarybos reglamentu (EB) Nr. 595/2009
                  2
                nustatytos eksploatuojamų transporto priemonių ir variklių atitikties, taršos kontrolės įtaisų patvarumo, transporto priemonėse įmontuotų diagnostikos sistemų ir degalų sąnaudų bei išmetamo CO2 kiekio matavimo taisyklės; 
            
            
               (2)pagal Reglamento (ES) 2018/956 7 straipsnio 1 dalį Komisija turi vykdyti bandymų kelyje, atliekamų pagal Reglamentą (EB) Nr. 595/2009, rezultatų stebėseną siekdama patikrinti naujų sunkiųjų transporto priemonių išmetamo CO2 kiekio ir degalų sąnaudų duomenis; 
            
         
         
            
               (3)Komisijos reglamentu (ES) 2017/2400
                  3
                papildoma motorinių transporto priemonių ir variklių tipo patvirtinimo, atsižvelgiant į išmetamų teršalų kiekį ir transporto priemonės remonto bei priežiūros informaciją, teisinė sistema, kuri nustatyta Komisijos reglamentu (ES) Nr. 582/2011
                  4
               . Visų pirma Reglamente (ES) 2017/2400 nustatytos licencijų naudoti modeliavimo priemonę siekiant nustatyti naujų transporto priemonių, kurias ketinama parduoti, registruoti ar pradėti eksploatuoti Sąjungoje, išmetamo CO2 kiekį ir degalų sąnaudas išdavimo, taip pat tos modeliavimo priemonės naudojimo ir tokiu būdu nustatytų išmetamo CO2 kiekio ir degalų sąnaudų verčių deklaravimo taisyklės;
            
            
               (4)norint visapusiškai suprasti naujų sunkiųjų transporto priemonių išmetamo CO2 kiekio ir degalų sąnaudų tikrinimo bandymus kelyje, reikia atlikti bandymų ataskaitų analizę; 
            
            
               (5)jei patikros kelyje bandymo procedūra yra nesėkminga, reikia daugiau informacijos apie tokios nesėkmės priežastis, tolesnius veiksmus po tokios nesėkmės ir tyrimų,  atliekamų siekiant nustatyti tokios nesėkmės priežastį, rezultatus;
            
            
               (6)taip pat reikia informacijos apie tai, kaip skirtingos bandymų ataskaitos yra susijusios su ta pačia tiriamų transporto priemonių šeima;
            
            
               (7)kad Komisija galėtų laiku gauti duomenis, kurių reikia siekiant pagal Reglamento (ES) 2018/956 7 straipsnio 1 dalį stebėti bandymų kelyje rezultatus ir pagal to reglamento 10 straipsnį parengti metinę ataskaitą, tikslinga nustatyti terminą, iki kurio valstybių narių kompetentingos institucijos turėtų pateikti tuos duomenis,
            
            
               PRIĖMĖ ŠĮ REGLAMENTĄ:
            
            
               1 straipsnis 
                  Teiktini duomenys
            
            
               Reglamento (ES) 2018/956 7 straipsnio 1 dalies tikslais valstybių narių kompetentingos institucijos pateikia šiuos duomenis:
            
            
               (a)Komisijos reglamento (ES) 2017/2400 20 straipsnio 1 dalies antroje pastraipoje nurodytas bandymų ataskaitas – ne vėliau kaip per vieną mėnesį po to, kai transporto priemonės gamintojas tas ataskaitas pateikė tipo patvirtinimo institucijai;
            
            
               (b)informaciją apie tyrimą, kuriuo siekiama nustatyti nesėkmingos patikros bandymo procedūros, nurodytos Reglamento (ES) 2017/2400 20 straipsnio 2 dalies antroje pastraipoje, priežastį, – ne vėliau kaip per vieną mėnesį po tyrimo pradžios; 
            
            
               (c)Reglamento (ES) 2017/2400 20 straipsnio 2 dalies antroje pastraipoje nurodyto tyrimo rezultatus, įskaitant informaciją apie nesėkmių, nustatytų pagal to straipsnio antrą pastraipą, priežastis, susijusias su sudedamųjų dalių, atskirų techninių mazgų ar sistemų sertifikavimu arba modeliavimo priemonės veikimu, – ne vėliau kaip per vieną mėnesį po to, kai tipo patvirtinimo institucija nustatė nesėkmės priežastį;
            
            
               (d)Reglamento (ES) 2017/2400 22 straipsnio 2 dalyje nurodytas bandymų ataskaitas, kuriose nurodytas su išmetamo CO2 kiekiu ir degalų sąnaudomis susijusių oro pasipriešinimo šeimos savybių, kurios buvo jai buvo nustatytos, sertifikato numeri, – ne vėliau kaip per vieną mėnesį po to, kai gamintojas tas ataskaitas pateikė tipo patvirtinimo institucijai;
            
            
               (e)Reglamento (ES) 2017/2400 VIII priedo 1 ir 2 priedėliuose aprašytus kiekvieno su išmetamo CO2 kiekiu ir degalų sąnaudomis susijusių oro pasipriešinimo šeimos savybių sertifikato, kuris suteikiamas, išplečiamas, nesuteikiamas arba panaikinamas, dokumentus, įskaitant priedus, – ne vėliau kaip per vieną mėnesį po to, kai tipo patvirtinimo institucija tuos dokumentus parengė arba gavo. 
            
            
               2 straipsnis 
                  Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 05 31
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 173, 2018 7 9, p. 1.
               
               
                  
                     (2)
                  
                        2009 m. birželio 18 d. Europos Parlamento ir Tarybos reglamentas (EB) Nr. 595/2009 dėl motorinių transporto priemonių ir variklių tipo patvirtinimo atsižvelgiant į sunkiųjų transporto priemonių išmetamų teršalų kiekį (euro VI) ir dėl galimybės naudotis transporto priemonių remonto ir priežiūros informacija, iš dalies keičiantis Reglamentą (EB) Nr. 715/2007 ir Direktyvą 2007/46/EB, bei panaikinantis Direktyvas 80/1269/EEB, 2005/55/EB ir 2005/78/EB (OL L 188, 2009 7 18, p. 1).
               
               
                  
                     (3)
                  
                        2017 m. gruodžio 12 d. Komisijos reglamentas (ES) 2017/2400, kuriuo įgyvendinamos Europos Parlamento ir Tarybos reglamento (EB) Nr. 595/2009 nuostatos dėl sunkiųjų transporto priemonių išmetamo CO2 kiekio ir degalų sąnaudų nustatymo ir iš dalies keičiama Europos Parlamento ir Tarybos direktyva 2007/46/EB bei Komisijos reglamentas (ES) Nr. 582/2011 (OL L 349, 2017 12 29, p. 1). 
               
               
                  
                     (4)
                  
                        2011 m. gegužės 25 d. Komisijos reglamentas (ES) Nr. 582/2011, kuriuo įgyvendinamos ir iš dalies keičiamos Europos Parlamento ir Tarybos reglamento (EB) Nr. 595/2009 nuostatos, susijusios su sunkiųjų transporto priemonių išmetamų teršalų kiekiu (Euro VI), bei iš dalies keičiami Europos Parlamento ir Tarybos direktyvos 2007/46/EB I ir III priedai (OL L 167, 2011 6 25, p. 1).